title: Regulamentul de punere în aplicare (UE) 2015/1770 al Comisiei din 29 septembrie 2015 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Laguiole (DOP)]

text:
               3.10.2015

               RO

               Jurnalul Oficial al Uniunii Europene

               L 258/1

         REGULAMENTUL DE PUNERE ÎN APLICARE (UE) 2015/1770 AL COMISIEI
   din 29 septembrie 2015
   de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Laguiole (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al denumirii de origine protejate „Laguiole”, înregistrate în temeiul Regulamentului (CE) nr. 1107/96 al Comisiei (2), astfel cum a fost modificat prin Regulamentul (CE) nr. 782/2008 al Comisiei (3).

               (2)

               Întrucât modificarea în cauză nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare, în conformitate cu articolul 50 alineatul (2) litera (a) din respectivul regulament, în Jurnalul Oficial al Uniunii Europene
                   (4).

               (3)

               Întrucât Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini ar trebui aprobată,

         ADOPTĂ PREZENTUL REGULAMENT:
   Articolul 1
   Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Laguiole” (DOP).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 septembrie 2015.

            Pentru Comisie,

            pentru președinte

         Phil HOGAN

            Membru al Comisiei

      (1)  JO L 343, 14.12.2012, p. 1.

      (2)  Regulamentul (CE) nr. 1107/96 al Comisiei din 12 iunie 1996 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului (JO L 148, 21.6.1996, p. 1).

      (3)  Regulamentul (CE) nr. 782/2008 al Comisiei din 5 august 2008 de aprobare a unor modificări care nu sunt minore din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Laguiole (DOP)] (JO L 209, 6.8.2008, p. 3).

      (4)  JO C 156, 12.5.2015, p. 10.


title: Regulamentul de punere în aplicare (UE) nr. 989/2014 al Comisiei din 19 septembrie 2014 privind deschiderea și modul de gestionare a unor contingente tarifare ale Uniunii pentru produsele agricole originare din Georgia

text:
               20.9.2014

               RO

               Jurnalul Oficial al Uniunii Europene

               L 278/16

         REGULAMENTUL DE PUNERE ÎN APLICARE (UE) NR. 989/2014 AL COMISIEI
   din 19 septembrie 2014
   privind deschiderea și modul de gestionare a unor contingente tarifare ale Uniunii pentru produsele agricole originare din Georgia
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2014/494/UE a Consiliului privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, precum și aplicarea provizorie a titlului IV privind comerțul și aspectele legate de comerț (1),
   având în vedere Regulamentul (UE) nr. 1308/2013 al Parlamentului European și al Consiliului de instituire a unei organizări comune a piețelor produselor agricole, în special articolul 184 (2),
   întrucât:

               (1)

               Decizia 2014/494/UE a Consiliului a autorizat semnarea, în numele Uniunii Europene, a Acordului de asociere dintre Uniunea Europeană, Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte („acordul”) (3). În temeiul Deciziei 2014/494/UE, acordul se aplică cu titlu provizoriu, până la finalizarea procedurilor necesare pentru încheierea acestuia.

               (2)

               Conform articolului 431 alineatul (4) din acord, aplicarea provizorie va produce efecte din prima zi a celei de a doua luni următoare schimbului de notificări. Ultima notificare a fost făcută la 25 iulie 2014. Prin urmare, acordul se aplică, cu titlu provizoriu, de la 1 septembrie 2014.

               (3)

               Anexa II-A la acord enumeră contingentele tarifare de import ale Uniunii pentru anumite produse originare din Georgia. Este deci necesar să se deschidă contingente tarifare pentru aceste produse.

               (4)

               Pentru a beneficia de concesiile tarifare prevăzute în prezentul regulament, produsele enumerate în anexă ar trebui să fie însoțite de o dovadă a originii, în conformitate cu acordul.

               (5)

               Contingentele tarifare ar trebui să fie gestionate de Comisie pe baza principiului „primul venit, primul servit”, în conformitate cu Regulamentul (CEE) nr. 2454/93 (4).

               (6)

               Acordul se aplică, cu titlu provizoriu, începând de la 1 septembrie 2014. Pentru a asigura aplicarea și gestionarea eficace a contingentelor tarifare acordate în temeiul acordului, prezentul regulament ar trebui să se aplice de la data respectivă.

               (7)

               Măsurile prevăzute de prezentul regulament sunt conforme cu avizul Comitetului Codului vamal,

         ADOPTĂ PREZENTUL REGULAMENT:
   Articolul 1
   Se deschid contingente tarifare ale Uniunii pentru mărfurile originare din Georgia și enumerate în anexă.
   Articolul 2
   Taxele vamale aplicabile importului în Uniune al mărfurilor originare din Georgia și enumerate în anexă se suspendă, în limitele contingentelor tarifare corespunzătoare prevăzute în anexa la prezentul regulament.
   Articolul 3
   Produsele enumerate în anexă sunt însoțite de o dovadă a originii, conform prevederilor protocolului I la acord.
   Articolul 4
   Contingentele tarifare stabilite în anexă sunt gestionate de Comisie, în conformitate cu articolele 308a, 308b și 308c din Regulamentul (CEE) nr. 2454/93.
   Articolul 5
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Prezentul regulament se aplică de la 1 septembrie 2014.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 septembrie 2014.

            Pentru Comisie

            Președintele

         José Manuel BARROSO

      (1)  JO L 261, 30.8.2014, p. 1.

      (2)  JO L 347, 20.12.2013, p. 671.

      (3)  Acord de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (JO L 261, 30.8.2014, p. 4).

      (4)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253, 11.10.1993, p. 1).

      ANEXĂ
      Fără a aduce atingere regulilor de interpretare a Nomenclaturii combinate, textul descrierii produselor trebuie considerat ca având o valoare pur indicativă, domeniul de aplicare al regimului preferențial fiind determinat, în contextul prezentei anexe, de codurile NC existente la momentul adoptării prezentului regulament.

                  Număr de ordine

                  Cod NC

                  Descrierea mărfurilor

                  Perioadă contingentară

                  Volum contingentar anual
                  (în tone greutate netă, cu excepția unor prevederi contrare)

                  09.6820

                  0703 20 00

                  Usturoi în stare proaspătă sau refrigerată

                  De la 1.9.2014 la 31.12.2014

                  220

                  de la 1.1 la 31.12.2015 și, pentru fiecare perioadă următoare, de la 1.1 la 31.12.

                  220


title: Regulamentul de punere în aplicare (UE) nr. 723/2011 al Consiliului din 18 iulie 2011 privind extinderea taxei antidumping definitive impuse prin Regulamentul (CE) nr. 91/2009 privind importurile de anumite elemente de fixare din fier sau oțel originare din Republica Populară Chineză la importurile de anumite elemente de fixare din fier sau oțel expediate din Malaysia, indiferent dacă au fost sau nu declarate ca provenind din Malaysia

text:
               26.7.2011

               RO

               Jurnalul Oficial al Uniunii Europene

               L 194/6

         REGULAMENTUL DE PUNERE ÎN APLICARE (UE) NR. 723/2011 AL CONSILIULUI
   din 18 iulie 2011
   privind extinderea taxei antidumping definitive impuse prin Regulamentul (CE) nr. 91/2009 privind importurile de anumite elemente de fixare din fier sau oțel originare din Republica Populară Chineză la importurile de anumite elemente de fixare din fier sau oțel expediate din Malaysia, indiferent dacă au fost sau nu declarate ca provenind din Malaysia
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 13,
   având în vedere propunerea prezentată de Comisia Europeană după consultarea Comitetului consultativ,
   întrucât:
   1.   PROCEDURA

   1.1.   Măsurile existente

               (1)

               Prin Regulamentul (CE) nr. 91/2009 (2) („regulamentul inițial”), Consiliul a impus o taxă antidumping definitivă de 85 % la importurile de anumite elemente de fixare din fier sau oțel originare din Republica Populară Chineză („RPC” sau „China”) tuturor societăților, cu excepția celor menționate la articolul 1 alineatul (2) și în anexa I la regulamentul respectiv. Măsurile respective sunt denumite în continuare „măsuri în vigoare”, iar ancheta care a condus la măsurile instituite prin regulamentul inițial este denumită în continuare „ancheta inițială”.

         1.2.   Deschiderea din oficiu a anchetei

               (2)

               În urma anchetei inițiale, elementele de probă deținute de Comisie au indicat că măsurile antidumping impuse la importurile de anumite elemente de fixare din fier sau oțel originare din RPC („produsul în cauză”) sunt eludate prin transbordarea via Malaysia.

               (3)

               Elementele de probă prima facie deținute de Comisie au arătat că, în urma instituirii măsurilor în vigoare, a avut loc o modificare semnificativă a configurației schimburilor comerciale în ceea ce privește exporturile din RPC și Malaysia către Uniune, care pare a fi determinată de instituirea măsurilor în vigoare. O asemenea modificare nu a avut la bază nicio altă motivație sau justificare suficientă decât impunerea măsurilor în vigoare.

               (4)

               Mai mult, elementele de probă au indicat faptul că efectele corective ale măsurilor în vigoare erau compromise atât în ceea ce privește cantitatea, cât și prețul. Dovezile au arătat că aceste importuri în creștere din Malaysia erau efectuate la prețuri inferioare prețului neprejudiciabil stabilit în ancheta inițială.

               (5)

               În fine, au existat dovezi care au arătat că prețurile anumitor elemente de fixare din fier sau oțel expediate din Malaysia au făcut obiectul unor practici de dumping, în raport cu valoarea normală stabilită în cadrul anchetei inițiale pentru produsul similar.

               (6)

               Stabilind, în urma consultării Comitetului consultativ, că există suficiente elemente de probă prima facie pentru deschiderea unei anchete în conformitate cu articolul 13 din regulamentul de bază, Comisia a deschis o anchetă din oficiu prin Regulamentul (UE) nr. 966/2010 (3) („regulamentul de deschidere”). În conformitate cu articolul 13 alineatul (3) și cu articolul 14 alineatul (5) din regulamentul de bază, Comisia, prin regulamentul de deschidere, a cerut, de asemenea, autorităților vamale să înregistreze importurile de anumite elemente de fixare din fier sau oțel expediate din Malaysia.

         1.3.   Ancheta

               (7)

               Comisia a informat oficial autoritățile din RPC și Malaysia, producătorii-exportatori și comercianții din aceste țări, importatorii din Uniune cunoscuți ca fiind interesați și industria Uniunii cu privire la deschiderea anchetei. Au fost trimise chestionare producătorilor-exportatori din RPC și Malaysia cunoscuți de către Comisie sau care și-au manifestat interesul în termenele stabilite în considerentul 19 din regulamentul de deschidere. De asemenea, au fost trimise chestionare și importatorilor din Uniune. Părțile interesate au avut posibilitatea să își facă cunoscute punctele de vedere în scris și să solicite să fie audiate în termenul fixat în regulamentul de deschidere.

               (8)

               Nouăsprezece producători-exportatori din Malaysia, trei grupuri de producători- exportatori din China și trei importatori independenți din Uniune și-au manifestat interesul. Alte câteva societăți au contactat Comisia, dar au susținut faptul că nu sunt implicate în producția sau exportul produsului care face obiectul anchetei.

               (9)

               Următoarele societăți au răspuns la chestionar și ulterior s-au efectuat vizite de verificare la localurile acestora, cu excepția societăților Menara Kerjaya Fasteners Sdn. Bhd, TR Formac Sdn. Bhd. și Excel Fastener Manufacturing Sdn. Bhd.

                  Producători-exportatori din Malaysia:

                           —

                           Sofasco Industries (M) Sdn. Bhd, Penang

                           —

                           Tigges Fastener Technology (M) Sdn. Bhd, Ipoh

                           —

                           MCP Precision Sdn. Bhd, Penang

                           —

                           HBS Fasteners Sdn. Bhd, Klang

                           —

                           TZ Fasteners (M) Sdn. Bhd, Klang

                           —

                           Menara Kerjaya Fasteners Sdn. Bhd, Penang

                           —

                           Chin Well Fasteners Company Sdn. Bhd, Penang

                           —

                           Acku Metal Industries (M) Sdn. Bhd, Penang

                           —

                           Grand Fasteners Sdn. Bhd, Klang

                           —

                           Jinfast Industries Sdn. Bhd, Penang

                           —

                           Andfast Malaysia Sdn. Bhd, Ipoh

                           —

                           ATC Metal Industrial Sdn. Bhd, Klang

                           —

                           Pertama Metal Industries Sdn. Bhd, Shah Alam

                           —

                           Excel Fastener Manufacturing Sdn. Bhd, Ipoh

                           —

                           TI Metal Forgings Sdn. Bhd, Ipoh

                           —

                           TR Formac (Malaysia) Sdn. Bhd, Klang

                           —

                           United Bolt and Nut Sdn. Bhd, Seremban

                           —

                           Power Steel and Electro Plating Sdn. Bhd, Klang

                           —

                           KKC Fastener Industry Sdn. Bhd, Melaka.

         1.4.   Perioada de anchetă

               (10)

               Perioada de anchetă („PA”) a fost cuprinsă între 1 ianuarie 2008 și 30 septembrie 2010. În cursul PA au fost colectate date pentru a studia, între altele, modificarea configurației schimburilor comerciale. Pentru perioada cuprinsă între 1 octombrie 2009 și 30 septembrie 2010, au fost colectate date mai detaliate, pentru a examina eventuala compromitere a efectului corectiv al măsurilor în vigoare și existența dumpingului.

         2.   REZULTATELE ANCHETEI

   2.1.   Aspecte generale

               (11)

               În conformitate cu articolul 13 alineatul (1) din regulamentul de bază, existența eludării a fost stabilită analizând, în mod succesiv, dacă configurația schimburilor comerciale dintre țările terțe și Uniune a suferit modificări, dacă aceste modificări au apărut ca urmare a unei practici, proces sau lucrări pentru care nu există nicio altă motivație suficientă sau justificare economică, decât impunerea taxei, dacă existau elemente de probă pentru a dovedi existența unui prejudiciu sau compromiterea efectelor corective ale taxei, în ceea ce privește prețurile și/sau cantitățile produselor similare și dacă au existat elemente de probă care să ateste existența dumpingului în raport cu valorile normale stabilite anterior pentru produsul similar, dacă este cazul în conformitate cu prevederile articolului 2 din regulamentul de bază.

         2.2.   Produsul în cauză și produsul similar

               (12)

               Produsul în cauză este cel definit în ancheta inițială: anumite elemente de fixare din fier sau oțel, cu excepția celor din oțel inoxidabil, precum șuruburi pentru lemn (cu excepția tirfoanelor), șuruburi autofiletante, alte șuruburi și buloane cu cap (împreună sau nu cu piulițele sau șaibele aferente, dar cu excepția șuruburilor realizate din bare, tije, profile ori sârme, cu secțiunea plină și diametrul sub 6 mm și cu excepția șuruburilor și buloanelor pentru fixarea elementelor de cale ferată) și șaibe originare din RPC, încadrate în prezent la codurile NC 7318 12 90, 7318 14 91, 7318 14 99, 7318 15 59, 7318 15 69, 7318 15 81, 7318 15 89, ex 7318 15 90, ex 7318 21 00 și ex 7318 22 00.

               (13)

               Produsul care face obiectul anchetei este identic cu cel definit la considerentul 12, dar este expediat din Malaysia, indiferent dacă a fost sau nu declarat ca provenind din Malaysia.

               (14)

               Ancheta a arătat că elementele de fixare din fier sau oțel, definite anterior, exportate în Uniune din RPC și cele expediate către Uniune din Malaysia prezintă aceleași caracteristici fizice și tehnice de bază, sunt destinate acelorași utilizări și, prin urmare, ar trebui considerate produse similare în sensul articolului 1 alineatul (4) din regulamentul de bază.

         2.3.   Gradul de cooperare și stabilirea volumului schimburilor comerciale

               (15)

               După cum s-a afirmat în considerentul 9, nouăsprezece producători din Malaysia și trei producători-exportatori din China au cooperat și au trimis răspunsuri la chestionar.

               (16)

               După trimiterea răspunsului la chestionar, o societate malaysiană a notificat Comisia că și-a încetat activitatea și, prin urmare, a încheiat cooperarea.

               (17)

               În cazul altor câteva societăți malaysiene, aplicarea articolului 18 alineatul (1) din regulamentul de bază s-a dovedit a fi justificată din motivele explicate la considerentele 32-60.

               (18)

               Producătorii-exportatori malaysieni care au cooperat au reprezentat 55 % din totalul exporturilor malaysiene către UE ale produsului care face obiectul anchetei pe parcursul PA, astfel cum a fost raportat în Comext. Volumul total al exporturilor a fost stabilit pe baza Comext.

               (19)

               Nivelul de cooperare a producătorilor-exportatori din RPC a fost scăzut, doar trei din producătorii-exportatori răspunzând la chestionar. În plus, niciuna dintre aceste societăți nu a exportat produsul în cauză către Uniune sau Malaysia. Prin urmare, pe baza informațiilor prezentate de părțile care au cooperat, nu a fost posibil să se stabilească în mod corect volumele exporturilor produselor în cauză din RPC.

               (20)

               Având în vedere cele de mai sus, concluziile privind importurile de anumite elemente de fixare din fier sau oțel în Uniune și exporturile produselor în cauză din RPC către Malaysia au trebuit să se bazeze parțial pe datele disponibile, în conformitate cu articolul 18 din regulamentul de bază. Datele Comext au fost utilizate în vederea stabilirii volumului total al importurilor din RPC către Uniune. În vederea stabilirii exporturilor totale din RPC către Malaysia, au fost folosite statisticile naționale din China și Malaysia. Datele au fost, de asemenea, comparate cu datele detaliate privind importurile și exporturile care au fost furnizate de autoritățile vamale din Malaysia.

               (21)

               Volumul importurilor înregistrate în statisticile din Malaysia și China a fost reprezentat de un grup de produse mai mare decât produsul în cauză sau produsul care face obiectul anchetei. Cu toate acestea, având în vedere datele Comext și datele verificate privind producătorii chinezi și malaysieni de elemente de fixare, s-a putut stabili că o parte semnificativă a volumului acestor importuri era reprezentată de produsul în cauză. Prin urmare, aceste date ar putea fi folosite pentru a stabili existența unor modificări ale configurației schimburilor comerciale și ar putea fi comparate cu alte date, precum datele oferite de producătorii-exportatori și importatorii care au cooperat.

         2.4.   Modificarea configurației schimburilor comerciale

               (22)

               Importurile produsului în cauză din China în Uniune au scăzut dramatic ca urmare a impunerii măsurilor inițiale în ianuarie 2009.

               (23)

               Pe de altă parte, importurile totale ale produsului care face obiectul anchetei, din Malaysia în Uniune, au crescut în mod semnificativ în 2009 și 2010. Atât datele Comext, cât și datele privind exportul oferite de societățile care au cooperat arată că exporturile din Malaysia către Uniune au crescut în anii respectivi, în timp ce în anii precedenți fuseseră stabile.

               (24)

               Tabelul 1 indică cantitățile de anumite elemente de fixare din fier sau oțel importate în Uniune din RPC și Malaysia de la impunerea măsurilor în 2009:

                  Tabelul 1

                  Evoluția importurilor în Uniune de anumite elemente de fixare din fier sau oțel de la impunerea măsurilor

                           Volumul importurilor în tone

                           2008

                           2009

                           1.10.2009-30.9.2010

                           RPC

                           432 049

                           64 609

                           27 000

                           Cota importurilor totale

                           82,2 %

                           38,0 %

                           15,4 %

                           Malaysia

                           8 791

                           31 050

                           89 000

                           Cota importurilor totale

                           1,7 %

                           18,3 %

                           50,9 %

                              Sursă: Comext, statistici din Malaysia și China.

               (25)

               Datele de mai sus arată, în mod clar, că, începând cu 2009, exportatorii malaysieni au realizat vânzări cu mult superioare celor realizate de exportatorii chinezi și, într-o anumită măsură, i-au înlocuit pe piața Uniunii, având în vedere volumele. De la impunerea măsurilor, s-a înregistrat o scădere importantă a importurilor chineze în Uniune (94 %).

               (26)

               În aceeași perioadă, se observă o creștere dramatică a exporturilor de elemente de fixare din RPC către Malaysia: acestea au crescut de la o cantitate relativ nesemnificativă în 2008 (8 829 tone) la 89 471 tone în cursul PA.

                  Tabelul 2

                  Importurile de elemente de fixare din China în Malaysia începând cu 2008

                           2008

                           2009

                           1.10.2009-30.9.2010

                           Importuri (în tone metrice)

                           8 829

                           61 973

                           89 471

                              Schimbarea anuală (%)

                              600 %

                              45 %

                              Indice (2008 = 100)

                              100

                              700

                              1 013

                              Sursă: Statistici vamale malaysiene.

               (27)

               În vederea stabilirii tendinței fluxurilor comerciale dinspre China către Malaysia cu privire la anumite elemente de fixare din fier sau oțel, au fost luate în considerare atât statistici chinezești, cât și statistici malaysiene. Ambele tipuri de date sunt disponibile doar pentru un grup de produse de un nivel mai ridicat decât produsul în cauză. Cu toate acestea, având în vedere datele Comext și datele verificate privind producătorii chinezi și malaysieni de elemente de fixare, s-a putut stabili că o parte semnificativă era reprezentată de produsul în cauză, prin urmare datele au putut fi luate în calcul.

               (28)

               Evoluția volumului total al producției producătorilor malaysieni care au cooperat a rămas relativ stabilă înaintea impunerii măsurilor în 2009. Cu toate acestea, începând cu acea dată, producătorii malaysieni și-au sporit producția în mod considerabil.

                  Tabelul 3

                  Producția societăților malaysiene care au cooperat privind produsul care face obiectul anchetei

                           2008

                           2009

                           1.10.2009-30.9.2010

                           Volumul producției (tone metrice)

                           38 763

                           33 758

                           61 262

                              Sursă: Informații furnizate de producătorii care au cooperat.

         2.5.   Concluzie cu privire la modificarea configurației schimburilor comerciale

               (29)

               Reducerea generală a exporturilor chineze către Uniune, începând cu 2009, și creșterea paralelă a exporturilor din Malaysia și a exporturilor din RPC către Malaysia după impunerea măsurilor inițiale au constituit o modificare a configurației schimburilor comerciale între țările menționate anterior, pe de o parte, și Uniune, pe de altă parte.

         2.6.   Natura practicii de eludare

               (30)

               Articolul 13 alineatul (1) din regulamentul de bază prevede ca modificarea configurației schimburilor comerciale să rezulte din practici, operațiuni sau lucrări pentru care nu există altă motivație suficientă sau justificare economică decât impunerea taxei. Practicile, operațiunile și lucrările cuprind, printre altele, expedierea via țări terțe a produsului care face obiectul măsurilor și asamblarea pieselor în Uniune sau într-o țară terță. În acest sens, existența operațiunilor de asamblare a fost determinată în conformitate cu articolul 13 alineatul (2) din regulamentul de bază.

               (31)

               Ancheta a arătat că unii importatori din Uniune au importat elemente de fixare originare din China de la exportatori malaysieni care nu au cooperat în cadrul prezentei anchete. Această informație a fost verificată prin consultarea bazelor de date malaysiene privind schimburile comerciale, care au arătat că cel puțin o parte din elementele de fixare exportate de aceste societăți care nu au cooperat erau produse, într-adevăr, în RPC.

               (32)

               În plus, după cum se precizează la considerentele 52-58, s-a descoperit că o serie de producători malaysieni care au cooperat au oferit informații înșelătoare, în special cu privire la relația lor cu producătorii chinezi, importurile de produse finite din China și originea exporturilor către Uniune a produsului care face obiectul anchetei. S-a descoperit că unii dintre ei exportau către Uniune elemente de fixare din fier sau oțel originare din China. Acest lucru este confirmat, de asemenea, de concluziile privind modificarea configurației schimburilor comerciale, după cum se precizează la considerentul 29.

               (33)

               În 2009, Oficiul European de Luptă Antifraudă (OLAF) a deschis o anchetă privind transbordarea presupusă a aceluiași produs prin Malaysia. Mai mult, ancheta a dezvăluit că autoritățile malaysiene au desfășurat anchete privind presupusele practici de eludare în aceeași perioadă și au concluzionat că mai multe societăți, în principal comercianți, au comis fraude atunci când au reexportat produsul, prin falsificarea originii anumitor elemente de fixare din fier sau oțel importate din RPC în Malaysia.

               (34)

               Prin urmare, a fost confirmată existența transbordării produselor originare din China via Malaysia.

               (35)

               Una dintre societățile inspectate nu fabrica elemente de fixare din materia primă (și anume bare rotunde subțiri), ci finisa elementele de fixare din blocuri semifabricate (și anume bare rotunde subțiri care au fost tăiate și prelucrate la capăt, dar nu au fost încă filetate, tratate termic sau placate). Totuși, această societate nu a realizat exporturi în cursul PA. O altă societate fabrica elemente de fixare în special din bare rotunde subțiri, dar și din blocuri semifabricate. În ceea ce privește această societate, s-a stabilit că măsurile nu au fost eludate, în conformitate cu dispozițiile articolului 13 alineatul (2) din regulamentul de bază, după cum se precizează la considerentele 62 și 63.

         2.7.   Lipsa unei motivații suficiente sau justificări economice, alta decât instituirea taxei antidumping

               (36)

               Ancheta nu a descoperit nicio altă motivație suficientă sau justificare economică pentru transbordare, decât evitarea măsurilor în vigoare cu privire la anumite elemente de fixare din fier sau oțel originare din RPC. Nu a fost identificat niciun alt element, cu excepția taxei, care ar putea fi considerat că servește drept compensare pentru costul transbordării produsului în cauză din RPC via Malaysia, în special în ceea ce privește transportul și reîncărcarea.

         2.8.   Compromiterea efectului corectiv al taxei antidumping

               (37)

               Pentru a evalua dacă produsele importate au compromis, în ceea ce privește cantitățile și prețurile, efectul corectiv al măsurilor în vigoare privind importurile de anumite elemente de fixare din fier și oțel din RPC, au fost utilizate cele mai adecvate date disponibile privind cantitățile și prețurile exporturilor efectuate de societățile care nu au cooperat, și anume date verificate provenind de la producătorii-exportatori care au cooperat și date Comext. Prețurile astfel determinate au fost comparate cu nivelul de eliminare a prejudiciului stabilit pentru producătorii din Uniune la considerentul 226 din regulamentul inițial.

               (38)

               S-a considerat că importurile din Malaysia au crescut considerabil în ceea ce privește cantitățile. Consumul estimat al Uniunii în perioada anchetei oferă o indicație similară privind importanța acestor importuri. Comparația dintre nivelul de eliminare a prejudiciului, astfel cum a fost stabilit în regulamentul inițial, și media ponderată a prețurilor de export a indicat o subcotare semnificativă. Prin urmare, s-a concluzionat că efectele corective ale măsurilor în vigoare au fost compromise atât în materie de cantitate, cât și de preț.

         2.9.   Dovada existenței dumpingului

               (39)

               În fine, în conformitate cu articolul 13 alineatele (1) și (2) din regulamentul de bază, s-a examinat dacă există elemente de probă care să ateste existența unui dumping în raport cu valoarea normală stabilită anterior pentru produsele similare.

               (40)

               În regulamentul inițial, valoarea normală a fost stabilită pe baza prețurilor din India, care, în cadrul anchetei respective, s-a dovedit a fi o țară analoagă cu economie de piață considerată adecvată pentru RPC. S-a considerat adecvat să se folosească valoarea normală stabilită anterior, în conformitate cu articolul 13 alineatul (1) din regulamentul de bază.

               (41)

               O parte semnificativă a exporturilor malaysiene a fost efectuată de exportatori care nu au cooperat sau de exportatori care au cooperat, dar au furnizat informații înșelătoare. Din acest motiv, în vederea stabilirii prețurilor de export din Malaysia, s-a hotărât ca acestea să se bazeze pe datele disponibile, și anume prețul mediu de export al anumitor elemente de legătură din fier sau oțel în cursul PA, astfel cum s-a raportat în Comext.

               (42)

               În scopul asigurării unei comparații juste între valoarea normală și prețul de export, s-a ținut seama în mod corespunzător, sub forma ajustărilor, de diferențele care afectează prețurile și comparabilitatea acestora, în conformitate cu articolul 2 alineatul (10) din regulamentul de bază. În consecință, au fost făcute ajustări în ceea ce privește diferențele privind taxele indirecte, transportul și costurile de asigurare pe baza costurilor medii ale producătorilor-exportatori malaysieni care au cooperat în cursul PA.

               (43)

               În conformitate cu articolul 2 alineatele (11) și (12) din regulamentul de bază, dumpingul a fost calculat comparând media ponderată a valorii normale stabilite în cadrul regulamentului inițial cu media ponderată a prețurilor de export constatate pe parcursul prezentei anchete, exprimată ca procentaj din prețul de import CIF la frontiera Uniunii, înainte de vămuire.

               (44)

               Comparația astfel stabilită între media ponderată a valorii normale și media ponderată a prețurilor de export a arătat existența dumpingului.

         3.   MĂSURILE

               (45)

               Ținând cont de cele de mai sus, s-a concluzionat că taxa antidumping definitivă impusă pentru importurile de anumite elemente de fixare din fier sau oțel originare din RPC a fost eludată prin operațiuni de transbordare din Malaysia, în conformitate cu articolul 13 alineatul (1) din regulamentul de bază.

               (46)

               În conformitate cu articolul 13 alineatul (1) prima teză din regulamentul de bază, măsurile în vigoare privind importurile produsului în cauză originar din RPC ar trebui să fie extinse și asupra importurilor aceluiași produs expediat din Malaysia, indiferent dacă este sau nu declarat ca provenind din Malaysia.

               (47)

               În special, având în vedere nivelul redus de cooperare din partea producătorilor-exportatori chinezi, măsura care urmează a fi extinsă ar trebui să fie cea prevăzută la articolul 1 alineatul (2) din Regulamentul (CE) nr. 91/2009 pentru „toate celelalte societăți”, și anume o taxă antidumping definitivă de 85 % pentru prețul net franco frontieră a Uniunii, înainte de vămuire.

               (48)

               În conformitate cu articolul 13 alineatul (3) și cu articolul 14 alineatul (5) din regulamentul de bază, care prevede ca orice măsură extinsă să se aplice importurilor care au fost înregistrate la intrarea în Uniune în conformitate cu regulamentul de inițiere, ar trebui să se perceapă taxe la importurile înregistrate respective de anumite elemente de fixare din fier sau oțel expediate din Malaysia.

         4.   CERERI DE SCUTIRE

               (49)

               Cele nouăsprezece societăți din Malaysia care au trimis răspunsuri la chestionare au solicitat scutirea de la eventualele măsuri extinse în conformitate cu articolul 13 alineatul (4) din regulamentul de bază.

               (50)

               După cum s-a explicat la considerentul 16, una dintre aceste societăți a încetat ulterior să mai coopereze și și-a retras cererea de scutire.

               (51)

               S-a constatat că două societăți nu au exportat produsul în cursul PA și nu au putut fi trase concluzii cu privire la natura activităților lor. Prin urmare, acestor societăți nu li s-a putut acorda o scutire în această etapă. Cu toate acestea, dacă va rezulta, după extinderea măsurilor antidumping în vigoare, că sunt îndeplinite condițiile prevăzute la articolul 11 alineatul (4) și articolul 13 alineatul (4) din regulamentul de bază, ambele societăți pot solicita o reexaminare a situației lor.

               (52)

               În absența unei cereri de înregistrare din partea industriei Uniunii, una dintre aceste societăți a dorit să știe dacă s-a respectat articolul 14 alineatul (5) a doua teză din regulamentul de bază atunci când s-a solicitat înregistrarea importurilor în regulamentul de deschidere. Totuși, aici este vorba despre o anchetă privind eludarea, deschisă de Comisie din oficiu pe baza articolului 13 alineatul (3) coroborat cu articolul 14 alineatul (5) prima teză din regulamentul de bază. Cea de-a doua teză a articolului 14 alineatul (5) din regulamentul de bază nu este, prin urmare, relevantă în acest caz. Orice altă interpretare ar elimina efectul util al articolului 13 alineatul (3) din regulamentul de bază, care prevede posibilitatea anchetării din oficiu, de către Comisie, a unei posibile eludări.

               (53)

               Aceeași societate a afirmat, de asemenea, că nu ar fi avut loc consultarea Comitetului consultativ, după cum se stabilește la articolul 14 alineatul (5) prima teză din regulamentul de bază. Cu toate acestea, în conformitate cu articolul 13 alineatul (3) și articolul 14 alineatul (5) din regulamentul de bază, ancheta a fost deschisă de către Comisie după consultarea Comitetului consultativ, chiar dacă acest lucru nu a fost menționat în mod explicit în regulamentul de deschidere.

               (54)

               S-a constatat că șapte societăți au furnizat informații false sau înșelătoare. În conformitate cu articolul 18 alineatul (4) din regulamentul de bază, societățile respective au fost informate cu privire la intenția Comisiei de a nu ține cont de informațiile furnizate de acestea și li s-a acordat un termen limită în vederea furnizării unor explicații suplimentare.

               (55)

               Explicațiile suplimentare furnizate de aceste societăți nu au fost de natură să modifice concluzia conform căreia societățile în cauză au furnizat informații înșelătoare. Prin urmare, în conformitate cu articolul 18 alineatul (1) din regulamentul de bază, concluziile cu privire la aceste societăți s-au bazat pe datele disponibile.

               (56)

               S-a constatat că două dintre aceste șapte societăți au ascuns o serie de importuri de bunuri finite din RPC. De asemenea, una dintre aceste societăți a falsificat facturi. O altă societate din Malaysia, care producea și exporta elemente de legătură și care a solicitat o scutire, s-a dovedit a fi afiliată acestei societăți.

               (57)

               S-a constatat că două alte societăți și-au ascuns legăturile cu un producător chinez de anumite elemente de fixare din fier sau oțel.

               (58)

               În fine, s-a constatat că alte două societăți au ascuns legătura dintre ele, faptul că nu aveau capacitatea de a produce ceea ce exportau și au împiedicat desfășurarea anchetei, neoferind informațiile necesare.

               (59)

               Având în vedere concluziile privind modificarea configurației schimburilor comerciale și practicile de transbordare, după cum se precizează la considerentele 22-34 și ținând cont de natura înșelătoare a informațiilor, după cum se precizează la considerentele 56-58, nu au putut fi acordate scutirile solicitate de aceste șapte societăți, în conformitate cu articolul 13 alineatul (4) din regulamentul de bază.

               (60)

               O societate nu a putut să prezinte nicio instalație de producție a elementelor de fixare și a refuzat accesul la conturi. Mai mult, au fost descoperite dovezi privind existența practicilor de transbordare în cursul PA. Prin urmare, în conformitate cu articolul 13 alineatul (4) din regulamentul de bază, scutirea nu a putut fi acordată.

               (61)

               S-a constatat că ceilalți opt producători-exportatori malaysieni nu au fost implicați în practici de eludare și, prin urmare, acestor societăți li s-au putut acorda scutiri.

               (62)

               Una dintre aceste opt societăți a fost creată după instituirea măsurilor în vigoare de către societatea-mamă chineză, supusă acestor măsuri. Societatea-mamă chineză și-a transferat în mod treptat o parte din instalații în Malaysia, în scopul de a exporta pe piața UE prin Malaysia. În faza de lansare, societatea a produs o serie de elemente de fixare pe baza unor produse semifabricate, expediate pentru finisare de către societatea-mamă chineză. Într-o etapă ulterioară, dar tot pe parcursul PA, când au fost transferate mai multe instalații, elementele de fixare erau, în principal, produse din bare rotunde subțiri din oțel, în stare brută, care erau, de asemenea, expediate de către societatea-mamă chineză.

               (63)

               Inițial s-a considerat că acestei societăți nu trebuie să i se acorde o scutire. Cu toate acestea, având în vedere observațiile primite după prezentarea informațiilor, între altele cu privire la valoarea adăugată produsului în Malaysia, s-a concluzionat că societatea nu a fost implicată în practici de eludare. Prin urmare, acestei societăți i se poate acorda o scutire.

               (64)

               O altă societate dintre cele opt este, de asemenea, afiliată unei societăți din RPC care face obiectul măsurilor inițiale. Totuși, această societate malaysiană a fost creată în 1998 de către proprietarii săi din Taiwan, care nu au creat această filială în RPC decât mai târziu, dar, totuși, înainte ca măsurile împotriva RPC să intre în vigoare. Nu există dovezi că această legătură a fost stabilită și folosită pentru a eluda măsurile aflate în vigoare cu privire la importurile provenind din RPC, în sensul articolului 13 alineatul (4) din regulamentul de bază.

               (65)

               Se consideră că sunt necesare măsuri speciale în acest caz pentru a asigura aplicarea adecvată a acestor scutiri. Aceste măsuri speciale prevăd prezentarea către autoritățile vamale din statele membre a unei facturi comerciale valabile, care respectă cerințele stabilite în anexa la prezentul regulament. Importurile neînsoțite de o astfel de factură vor fi supuse unei taxe antidumping extinse.

               (66)

               Alți producători care nu s-au manifestat în cursul acestei proceduri și care nu au exportat produsul care face obiectul anchetei în cursul PA, care intenționează să depună o cerere de scutire de la taxa antidumping extinsă, în temeiul articolului 11 alineatul (4) și al articolului 13 alineatul (4) din regulamentul de bază, vor trebui să completeze un chestionar pentru a permite Comisiei să evalueze o asemenea cerere. Comisia efectuează, în mod normal, și o vizită de verificare la fața locului. În cazul în care condițiile stabilite la articolul 11 alineatul (4) și la articolul 13 alineatul (4) din regulamentul de bază sunt îndeplinite, scutirea poate fi acordată.

               (67)

               Prin urmare, în cazul în care scutirea este justificată, Comisia, după consultarea Comitetului consultativ, va propune modificarea în consecință a prezentului regulament. În continuare, orice scutire acordată va fi monitorizată, pentru a asigura respectarea condițiilor pe care aceasta le conține.

         5.   DIVULGARE

               (68)

               Toate părțile interesate au fost informate cu privire la faptele și considerațiile esențiale care au condus la concluziile de mai sus și au fost invitate să prezinte observații. Observațiile prezentate oral sau în scris de către părțile interesate au fost analizate. Cu excepția observațiilor primite din partea unei societăți, după cum se precizează la considerentele 62 și 63, niciuna dintre observațiile prezentate nu a fost de natură să modifice concluziile definitive,

         ADOPTĂ PREZENTUL REGULAMENT:
   Articolul 1
   (1)   Taxa antidumping definitivă aplicabilă „tuturor celorlalte societăți”, impusă prin articolul 1 alineatul (2) din Regulamentul (CE) nr. 91/2009 asupra importurilor de anumite elemente de fixare din fier sau oțel, cu excepția celor din oțel inoxidabil, și anume șuruburi pentru lemn (cu excepția tirfoanelor), șuruburi autofiletante, alte șuruburi și buloane cu cap (împreună sau nu cu piulițele sau șaibele aferente, dar cu excepția șuruburilor realizate din bare, tije, profile ori sârme, cu secțiunea plină și diametrul sub 6 mm și cu excepția șuruburilor și buloanelor pentru fixarea elementelor de cale ferată) și șaibe originare din Republica Populară Chineză este extinsă asupra importurilor de anumite elemente de fixare din fier sau oțel, cu excepția celor din oțel inoxidabil, și anume șuruburi pentru lemn (cu excepția tirfoanelor), șuruburi autofiletante, alte șuruburi și buloane cu cap (împreună sau nu cu piulițele sau șaibele aferente, dar cu excepția șuruburilor realizate din bare, tije, profile ori sârme, cu secțiunea plină și diametrul sub 6 mm și cu excepția șuruburilor și buloanelor pentru fixarea elementelor de cale ferată) și șaibe expediate din Malaysia, indiferent dacă au fost sau declarate ca provenind din Malaysia, încadrate în prezent la codurile NC ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 și ex 7318 22 00 (codurile TARIC 7318129011, 7318129091, 7318149111, 7318149191, 7318149911, 7318149991, 7318155911, 7318155961, 7318155981, 7318156911, 7318156961, 7318156981, 7318158111, 7318158161, 7318158181, 7318158911, 7318158961, 7318158981, 7318159021, 7318159071, 7318159091, 7318210031, 7318210095, 7318220031 și 7318220095), cu excepția celor produse de către societățile enumerate mai jos:

               Societatea

                  Cod suplimentar TARIC

               Acku Metal Industries (M) Sdn. Bhd

               B123

               Chin Well Fasteners Company Sdn. Bhd

               B124

               Jinfast Industries Sdn. Bhd

               B125

               Power Steel and Electro Plating Sdn. Bhd

               B126

               Sofasco Industries (M) Sdn. Bhd

               B127

               Tigges Fastener Technology (M) Sdn. Bhd

               B128

               TI Metal Forgings Sdn. Bhd

               B129

               United Bolt and Nut Sdn. Bhd

               B130

         (2)   Cererile de scutiri acordate societăților menționate în mod specific la alineatul (1) din prezentul articol sau autorizate de Comisie în conformitate cu articolul 2 alineatul (2) sunt condiționate de prezentarea către autoritățile vamale ale statelor membre a unei facturi comerciale valabile care să fie conformă cu cerințele stabilite în anexă. În cazul în care nu se prezintă o astfel de factură, se aplică taxa antidumping instituită de alineatul (1) din prezentul regulament.
   (3)   Taxa extinsă prin dispozițiile alineatului (1) din prezentul articol se aplică importurilor expediate din Malaysia, indiferent dacă sunt sau nu declarate ca provenind din Malaysia, înregistrate în conformitate cu articolul 2 din Regulamentul (UE) nr. 966/2010 și cu articolul 13 alineatul (3) și articolul 14 alineatul (5) din Regulamentul (CE) nr. 1225/2009, cu excepția celor produse de societățile enumerate la alineatul (1).
   (4)   În absența unor dispoziții contrare, se aplică dispozițiile în vigoare cu privire la taxele vamale.
   Articolul 2
   (1)   Cererile de scutire de la taxa extinsă prin articolul 1 se formulează în scris în una dintre limbile oficiale ale Uniunii Europene și trebuie semnate de către o persoană autorizată să reprezinte entitatea care solicită scutirea. Cererea trebuie trimisă la următoarea adresă:

               European Commission

               Directorate-General for Trade

               Directorate H

               Office: N-105 04/92

               1049 Bruxelles

               BELGIA

               Fax +32 22956505

         (2)   În conformitate cu articolul 13 alineatul (4) din Regulamentul (CE) nr. 1225/2009, după consultarea Comitetului consultativ, Comisia poate autoriza, prin decizie, scutirea importurilor societăților care nu eludează măsurile antidumping instituite prin Regulamentul (CE) nr. 91/2009, de taxa extinsă prevăzută la articolul 1.
   Articolul 3
   Autoritățile vamale sunt invitate să întrerupă înregistrarea importurilor instituită în conformitate cu dispozițiile articolului 2 din Regulamentul (UE) nr. 966/2010.
   Articolul 4
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 iulie 2011.

            Pentru Consiliu

            Președintele

         M. DOWGIELEWICZ

      (1)  JO L 343, 22.12.2009, p. 51.

      (2)  JO L 29, 31.1.2009, p. 1.

      (3)  JO L 282, 28.10.2010, p. 29.

      ANEXĂ
      O declarație semnată de un funcționar al entității care eliberează factura comercială, în următorul format, trebuie să apară pe factura comercială valabilă menționată la articolul 1 alineatul (2):

                  1.

                  Numele și funcția funcționarului entității care eliberează factura comercială.

                  2.

                  Următoarea declarație: „Subsemnatul, certific că (volumul) de (produsul în cauză) vândut pentru export în Uniunea Europeană vizat de prezenta factură, a fost produs de către (numele și adresa societății) (codul adițional TARIC) în (țara în cauză). Declar că informațiile furnizate în prezenta factură sunt complete și corecte.”

                  3.

                  Data și semnătura.


title: Regulamentul de punere în aplicare (UE) nr. 938/2012 al Comisiei din 12 octombrie 2012 de fixare, pentru exercițiul contabil 2013 al FEGA, a ratelor dobânzii care urmează să fie aplicate pentru calcularea cheltuielilor de finanțare a intervențiilor constând în achiziționarea, depozitarea și comercializarea stocurilor

text:
               13.10.2012

               RO

               Jurnalul Oficial al Uniunii Europene

               L 280/3

         REGULAMENTUL DE PUNERE ÎN APLICARE (UE) NR. 938/2012 AL COMISIEI
   din 12 octombrie 2012
   de fixare, pentru exercițiul contabil 2013 al FEGA, a ratelor dobânzii care urmează să fie aplicate pentru calcularea cheltuielilor de finanțare a intervențiilor constând în achiziționarea, depozitarea și comercializarea stocurilor
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 3 alineatul (3),
   întrucât:

               (1)

               În conformitate cu articolul 4 alineatul (1) litera (a) din Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul european de garantare agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre (2), cheltuielile aferente costurilor financiare suportate de statele membre pentru mobilizarea fondurilor destinate achiziționării de produse se determină după metodele definite în anexa IV la regulamentul respectiv.

               (2)

               În temeiul părții I punctul 1 primul paragraf din anexa IV la Regulamentul (CE) nr. 884/2006, sumele costurilor financiare respective se calculează pe baza unei rate a dobânzii uniforme pentru Uniune, fixată de Comisie la începutul fiecărui exercițiu contabil. Această rată a dobânzii corespunde mediei ratelor Euribor la termen, pe 3 luni și pe 12 luni, înregistrate în cele șase luni care preced notificarea din partea statelor membre prevăzută în partea I punctul 2 primul paragraf din anexa IV menționată mai sus, cărora li se aplică o pondere de o treime și, respectiv, două treimi. Această rată trebuie fixată la începutul fiecărui exercițiu contabil al Fondului european de garantare agricolă (FEGA).

               (3)

               În cazul în care rata dobânzii comunicată de un stat membru este însă inferioară ratei uniforme a dobânzii fixate pentru Uniune, rata dobânzii în cazul statului membru respectiv se stabilește la nivelul ratei comunicate, în conformitate cu partea I punctul 2 al doilea paragraf din anexa IV la Regulamentul (CE) nr. 884/2006.

               (4)

               De asemenea, în conformitate cu anexa IV partea I punctul 2 al treilea paragraf din Regulamentul (CE) nr. 884/2006, în absența notificării din partea unui stat membru, sub forma și până la termenul limită menționate în partea I punctul 2 primul paragraf din anexa IV menționată, rata dobânzii suportate de respectivul stat membru este considerată 0 %. Dacă un stat membru declară că nu a suportat nicio cheltuială cu dobânzile pentru că nu a avut produse agricole plasate în depozitare publică în cursul perioadei de referință, în respectivul stat membru se aplică rata uniformă a dobânzii fixată de Comisie. Austria, Bulgaria, Republica Cehă, Danemarca, Estonia, Grecia, Spania, Italia, Cipru, Letonia, Luxemburg, Malta, Polonia, Portugalia, România, Slovenia și Slovacia au declarat că nu au suportat nicio cheltuială cu dobânzile pentru că nu au avut produse agricole în depozitare publică în cursul perioadei de referință.

               (5)

               Având în vedere notificările statelor membre către Comisie, este necesar ca ratele dobânzilor aplicabile pentru exercițiul 2013 al FEGA să fie fixate ținând seama de aceste elemente diferite.

               (6)

               Măsurile prevăzute de prezentul regulament sunt conforme cu avizul Comitetului pentru fondurile agricole,

         ADOPTĂ PREZENTUL REGULAMENT:
   Articolul 1
   Pentru cheltuielile aferente costurilor financiare suportate de statele membre pentru mobilizarea fondurilor destinate achiziționării de produse de intervenție, imputabile exercițiului contabil 2013 al Fondului european de garantare agricolă (FEGA), ratele dobânzii prevăzute în anexa IV la Regulamentul (CE) nr. 884/2006 în temeiul articolului 4 alineatul (1) litera (a) din regulamentul respectiv se stabilesc după cum urmează:

               (a)

               0,2 % pentru rata specifică a dobânzii aplicabilă în Finlanda;

               (b)

               0,3 % pentru rata specifică a dobânzii aplicabilă în Germania;

               (c)

               0,5 % pentru rata specifică a dobânzii aplicabilă în Regatul Unit și în Irlanda;

               (d)

               0,9 % pentru rata specifică a dobânzii aplicabilă în Belgia;

               (e)

               1,0 % pentru rata dobânzii uniforme pentru Uniune, aplicabilă în celelalte state membre.

         Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Se aplică de la 1 octombrie 2012.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 octombrie 2012.

            Pentru Comisie

            Președintele

         José Manuel BARROSO

      (1)  JO L 209, 11.8.2005, p. 1.

      (2)  JO L 171, 23.6.2006, p. 35.


title: Regulamentul de punere în aplicare (UE) 2016/39 al Comisiei din 14 ianuarie 2016 de modificare a anexei I la Regulamentul (CE) nr. 798/2008 în ceea ce privește rubrica referitoare la Mexic din lista țărilor terțe, teritoriilor, zonelor sau compartimentelor din care anumite produse obținute de la păsări de curte pot fi importate în Uniune sau pot tranzita Uniunea în contextul riscului de gripă aviară înalt patogenă (Text cu relevanță pentru SEE)

text:
               16.1.2016

               RO

               Jurnalul Oficial al Uniunii Europene

               L 11/3

         REGULAMENTUL DE PUNERE ÎN APLICARE (UE) 2016/39 AL COMISIEI
   din 14 ianuarie 2016
   de modificare a anexei I la Regulamentul (CE) nr. 798/2008 în ceea ce privește rubrica referitoare la Mexic din lista țărilor terțe, teritoriilor, zonelor sau compartimentelor din care anumite produse obținute de la păsări de curte pot fi importate în Uniune sau pot tranzita Uniunea în contextul riscului de gripă aviară înalt patogenă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special teza introductivă de la articolul 8, articolul 8 punctul 1 primul paragraf, articolul 8 punctul 4 și articolul 9 alineatul (4) litera (c),
   întrucât:

               (1)

               Regulamentul (CE) nr. 798/2008 al Comisiei (2) stabilește cerințele de certificare sanitar-veterinară pentru importul în Uniune și tranzitul prin aceasta (inclusiv depozitarea în timpul tranzitului) al păsărilor de curte și al produselor obținute de la păsări de curte (denumite în continuare „produsele”). Acesta prevede că produsele pot fi importate în Uniune și pot tranzita prin aceasta doar dacă provin din țările terțe, teritoriile, zonele sau compartimentele enumerate în coloanele 1 și 3 din tabelul din partea 1 a anexei I la regulamentul respectiv.

               (2)

               De asemenea, Regulamentul (CE) nr. 798/2008 stabilește condițiile pe care o țară terță, un teritoriu, o zonă sau un compartiment trebuie să le îndeplinească pentru a fi considerate indemne de gripă aviară înalt patogenă (highly pathogenic avian influenza – HPAI).

               (3)

               Mexicul este menționat în partea 1 a anexei I la Regulamentul (CE) nr. 798/2008 ca țară terță din care sunt autorizate importul în Uniune și tranzitul prin Uniune al ouălor și al produselor obținute din ouă fără microorganisme patogene specificate (denumite în continuare „ouă fără microorganisme patogene specificate”).

               (4)

               Ca urmare a apariției unor focare de HPAI de subtipul H7N3 pe teritoriul Mexicului în ianuarie 2013, importul în Uniune sau tranzitul prin Uniune al produselor din ouă au fost interzise prin Regulamentul de punere în aplicare (UE) nr. 437/2013 al Comisiei (3).

               (5)

               Cea mai recentă apariție a unui focar de HPAI a fost confirmată la începutul lunii martie 2015.

               (6)

               La 8 mai 2015, Mexicul a oferit informații referitoare la situația din teritoriu legată de HPAI. Mexicul a pus în aplicare o politică de depopulare totală și a desfășurat activități de supraveghere cu privire la gripa aviară. Acesta nu a identificat nicio răspândire ulterioară a virusului.

               (7)

               Aceste informații au fost evaluate de Comisie. În temeiul acestei evaluări și al garanțiilor oferite de Mexic, serviciile Comisiei au concluzionat că ar trebui autorizat din nou importul în Uniune sau tranzitul prin Uniune al produselor din ouă de pe întreg teritoriul Mexicului.

               (8)

               Prin urmare, rubrica aferentă Mexicului din partea 1 a anexei I la Regulamentul (CE) nr. 798/2008 ar trebui modificată în consecință.

               (9)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Partea 1 a anexei I la Regulamentul (CE) nr. 798/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 ianuarie 2016.

            Pentru Comisie

            Președintele

         Jean-Claude JUNCKER

      (1)  JO L 18, 23.1.2003, p. 11.

      (2)  Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (JO L 226, 23.8.2008, p. 1).

      (3)  Regulamentul de punere în aplicare (CE) nr. 437/2013 al Comisiei din 8 mai 2013 de modificare a Regulamentului (CE) nr. 798/2008 în ceea ce privește rubrica referitoare la Mexic din lista țărilor terțe, teritoriilor, zonelor sau compartimentelor din care anumite produse pot fi importate în Uniune sau pot tranzita Uniunea (JO L 129, 14.5.2013, p. 25).

      ANEXĂ
      În partea 1 a anexei I la Regulamentul (CE) nr. 798/2008, rubrica referitoare la Mexic se înlocuiește cu următorul text:

                     Codul ISO și numele țării terțe sau al teritoriului

                     Codul țării terțe, al teritoriului, al zonei sau al compartimentului

                     Descrierea țării terțe, a teritoriului, a zonei sau a compartimentului

                     Certificat sanitar-veterinar

                     Condiții specifice

                     Condiții specifice

                     Situația supravegherii gripei aviare

                     Situația vaccinării împotriva gripei aviare

                     Situația combaterii infecțiilor cu salmonelă

                     Model(e)

                     Garanții suplimentare

                     Data de închidere (1)

                     Data de deschidere (2)

                     1

                     2

                     3

                     4

                     5

                     6

                     6A

                     6B

                     7

                     8

                     9

                     „MX – Mexic

                     MX-0

                     Întreaga țară

                     SPF

                     EP

                     5 februarie 2016”


title: Regulamentul de punere în aplicare (UE) nr. 19/2012 al Comisiei din 11 ianuarie 2012 de stabilire a unui procentaj unic de acceptare pentru eliberarea de licențe de export, de respingere a cererilor de licențe de export și de suspendare a depunerii de cereri de licențe de export pentru zahăr peste cotă

text:
               12.1.2012

               RO

               Jurnalul Oficial al Uniunii Europene

               L 8/34

         REGULAMENTUL DE PUNERE ÎN APLICARE (UE) NR. 19/2012 AL COMISIEI
   din 11 ianuarie 2012
   de stabilire a unui procentaj unic de acceptare pentru eliberarea de licențe de export, de respingere a cererilor de licențe de export și de suspendare a depunerii de cereri de licențe de export pentru zahăr peste cotă
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1),
   având în vedere Regulamentul (CE) nr. 951/2006 al Comisiei din 30 iunie 2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește schimburile cu țările terțe în sectorul zahărului (2), în special articolul 7e coroborat cu articolul 9 alineatul (1),
   întrucât:

               (1)

               În conformitate cu articolul 61 primul paragraf litera (d) din Regulamentul (CE) nr. 1234/2007, zahărul produs în cursul anului de comercializare în surplus față de cota menționată la articolul 56 din același regulament poate fi exportat numai în limitele cantitative fixate de Comisie.

               (2)

               Regulamentul de punere în aplicare (UE) nr. 372/2011 al Comisiei din 15 aprilie 2011 de fixare a limitelor cantitative pentru exporturile de izoglucoză peste cotă până la sfârșitul anului de comercializare 2011/2012 (3) stabilește limitele mențonate anterior.

               (3)

               Cantitățile de zahăr care fac obiectul cererilor de licențe de export depășesc limita cantitativă fixată în Regulamentul de punere în aplicare (UE) nr. 372/2011. Prin urmare, este necesar să se stabilească un procent de acceptare pentru cantitățile solicitate din 2 până în 6 ianuarie 2012. În consecință, este necesar să se respingă toate cererile de licențe de export pentru zahăr depuse după 6 ianuarie 2012 și să se suspende depunerea de cereri de licențe de export,

         ADOPTĂ PREZENTUL REGULAMENT:
   Articolul 1
   (1)   Licențele de export pentru zahăr peste cotă pentru care s-au depus cereri din 2 până în 6 ianuarie 2012 se eliberează pentru cantitățile care au făcut obiectul cererilor, la care se aplică un procentaj unic de acceptare de 38,474060 %.
   (2)   Cererile de licențe de export pentru zahăr peste cotă care au fost depuse la 9, 10, 11, 12 și 13 ianuarie 2012 se resping.
   (3)   În perioada 16 ianuarie 2012-30 septembrie 2012 se suspendă depunerea de cereri de licențe de export pentru zahăr peste cotă.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 ianuarie 2012.

            Pentru Comisie, pentru președinte

         José Manuel SILVA RODRÍGUEZ

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 178, 1.7.2006, p. 24.

      (3)  JO L 102, 16.4.2011, p. 8.


title: Regulamentul de punere în aplicare (UE) 2015/480 al Comisiei din 20 martie 2015 de modificare pentru a 227-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu rețeaua Al-Qaida

text:
               21.3.2015

               RO

               Jurnalul Oficial al Uniunii Europene

               L 77/1

         REGULAMENTUL DE PUNERE ÎN APLICARE (UE) 2015/480 AL COMISIEI
   din 20 martie 2015
   de modificare pentru a 227-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu rețeaua Al-Qaida
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu rețeaua Al-Qaida (1), în special articolul 7 alineatul (1) litera (a) și articolul 7a alineatele (1) și (5),
   întrucât:

               (1)

               Anexa I la Regulamentul (CE) nr. 881/2002 conține lista persoanelor, grupurilor și entităților cărora li se aplică înghețarea fondurilor și a resurselor economice în temeiul regulamentului respectiv.

               (2)

               La data de 13 martie 2015, Comitetul pentru sancțiuni al Consiliului de Securitate al Organizației Națiunilor Unite (CSONU) a aprobat adăugarea a trei persoane fizice și a unei entități pe lista întocmită de Comitetul pentru sancțiuni împotriva Al-Qaida care cuprinde persoanele, grupurile și entitățile cărora ar trebui să li se aplice înghețarea fondurilor și a resurselor economice. La 16 martie 2015, Comitetul pentru sancțiuni al CSONU a hotărât să elimine de pe listă numele a patru persoane. În plus, la 19 februarie 2015, Comitetul pentru sancțiuni al CSONU a decis să modifice o mențiune din listă.

               (3)

               Prin urmare, anexa I la Regulamentul (CE) nr. 881/2002 ar trebui actualizată în consecință.

               (4)

               Pentru a se asigura eficacitatea măsurilor prevăzute în prezentul regulament, acesta ar trebui să intre în vigoare imediat,

         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 881/2002 se modifică în conformitate cu anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 martie 2015.

            Pentru Comisie,

            pentru președinte

            Șeful Serviciului Instrumente de Politică Externă

      (1)  JO L 139, 29.5.2002, p. 9.

      ANEXĂ
      Anexa I la Regulamentul (CE) nr. 881/2002 se modifică după cum urmează:

                  1.

                  La rubrica „Persoane fizice”, se adaugă următoarele mențiuni:

                              (a)

                                 „Angga Dimas Pershada [alias: (a) Angga Dimas Persada; (b) Angga Dimas Persadha; (c) Angga Dimas Prasondha]. Titlu: Secretar General (de la jumătatea anului 2014). Data nașterii: 4.3.1985. Locul nașterii: Jakarta, Indonezia. Cetățenie: indoneziană. Pașaport nr.: număr de pașaport indonezian W344982 (eliberat pe numele Angga Dimas Peshada). Alte informații: (a) membru al Jemaah Islamiyah; (b) lider al Hilal Ahmar Society Indonesia (HASI). Data desemnării menționată la articolul 2a alineatul (4) litera (b): 13.3.2015.”

                              (b)

                                 „Bambang Sukirno [alias: (a) Pak Zahra; (b) Abu Zahra]. Data nașterii: 5.4.1975. Locul nașterii: Indonezia. Cetățenie: indoneziană. Pașaport nr.: număr de pașaport indonezian A2062513. Alte informații: lider de rang înalt al Jemaah Islamiyah, care a deținut funcții de conducere în cadrul Hilal Ahmar Society Indonesia (HASI). Data desemnării menționată la articolul 2a alineatul (4) litera (b): 13.3.2015.”

                              (c)

                                 „Wiji Joko Santoso [alias: (a) Wijijoko Santoso; (b) Abu Seif al-Jawi; (c) Abu Seif]. Data nașterii: 14.7.1975. Locul nașterii: Rembang, Jawa Tengah, Indonezia. Cetățenie: indoneziană. Pașaport nr.: număr de pașaport indonezian A2823222 (eliberat la 28.5.2012, expiră la 28.5.2017, pe numele Wiji Joko Santoso). Alte informații: șef al Direcției Afaceri Externe al Jemaah Islamiyah. Data desemnării menționată la articolul 2a alineatul (4) litera (b): 13.3.2015.”

                  2.

                  La rubrica „Persoane juridice, grupuri și entități” se adaugă următoarea mențiune:
                  „Hilal Ahmar Society Indonesia (HASI) [alias: (a) Yayasan Hilal Ahmar; (b) Indonesia Hilal Ahmar Society for Syria]. Alte informații: (a) aparent aripa umanitară a Jemaah Islamiyah; (b) acționează în Lampung, Jakarta, Semarang, Yogyakarta, Solo, Surabaya și Makassar, Indonezia; (c) nu este afiliată la grupul umanitar reprezentat de Federația Internațională a Societăților de Cruce Roșie și Semilună Roșie (FISCR). Data desemnării menționată la articolul 2a alineatul (4) litera (b): 13.3.2015.”

                  3.

                  Se elimină următoarele mențiuni de la rubrica „Persoane fizice”:

                              (a)

                                 „Mustafa Mohamed Fadhil [alias (a) Al Masri, Abd Al Wakil; (b) Ali, Hassan; (c) Anis, Abu; (d) Elbishy, Moustafa Ali; (e) Fadil, Mustafa Muhamad; (f) Fazul, Mustafa; (g) Mohammed, Mustafa; (h) Mustafa Ali Elbishy; (i) AlNubi, Abu; (j) Hussein; (k) Jihad, Abu; (l) Khalid, (m) Man, Nu; (n) Yussrr, Abu]. Data nașterii: (a) 23.6.1976; (b) 1.1.1976. Locul nașterii: Cairo, Egipt. Cetățenia: kenyană. Număr de identificare națională: 12773667 (carte de identitate kenyană); seria nr. 201735161. Data desemnării menționată la articolul 2a alineatul (4) litera (b): 17.10.2001.”
                              ;

                              (b)

                                 „Ahmed Mohammed Hamed Ali [alias (a) Abdurehman, Ahmed Mohammed; (b) Ahmed Hamed; (c) Ali, Ahmed Mohammed; (d) Ali, Hamed; (e) Hemed, Ahmed; (f) Shieb, Ahmed; (g) Abu Fatima; (h) Abu Islam; (i) Abu Khadiijah; (j) Ahmed Egipteanul; (k) Ahmed, Ahmed; (l) Al-Masri, Ahmad; (m) Al-Surir, Abu Islam; (n) Shuaib]. Data nașterii: 13.1.1967. Locul nașterii: Badari, Asyout, Egipt. Cetățenia: egipteană. Alte informații: Afganistan. Data desemnării menționată la articolul 2a alineatul (4) litera (b): 17.10.2001.”
                              ;

                              (c)

                                 „Said Ali Al-Shihri [alias (a) Sa'id Ali Jabir al-Kathim al-Shihri; (b) Said Ali Al Shahri; (c) Said Ali Jaber Al Khasaam Al Shahri; (d) Said Ali Jaber Al Khassam; (e) Abu-Sayyaf; (f) Abu-Sufyan al-Azidi; (g) Abu-Sayyaf al-Shihri, (h) Abu Sufian Kadhdhaab Matrook; (i) Salahm; (j) Salah Abu Sufyan; (k) Salah al-Din; (l) Abu Osama; (m) Abu Sulaiman; (n) Nur al-Din Afghani Azibk; (o) Alahhaddm; (p) Akhdam; (q) Abu Sufian Al Azadi; (r) Abu Asmaa)]. Data nașterii: 12.9.1973. Locul nașterii: Riad, Arabia Saudită. Cetățenie: saudită. Pașaport nr.: C102432 (pașaport saudit eliberat la 22.4.2000; expirat la 26.2.2005. Data eliberării în calendarul Hijri: 17.1.1421; data expirării în calendarul Hijri: 17.1.1426). Număr național de identificare: 1008168450 (Arabia Saudită). Alte informații: aflat în custodia Statelor Unite ale Americii în perioada 2001-2007. Stabilit în Yemen din ianuarie 2010. Data desemnării menționată la articolul 2a alineatul (4) litera (b): 19.1.2010.”
                              ;

                              (d)

                                 „Hakimullah Mehsud [alias (a) Hakeemullah Mehsud; (b) Zulfiqar]. Data nașterii: aproximativ 1979. Locul nașterii: Pakistan. Cetățenia: pakistaneză. Alte informații: (a) se spune că s-a născut în Waziristanul de Sud, Pakistan; (b) se crede că își are reședința în Pakistan; (c) lider al Tehrik-e Taliban Pakistan (TTP), o organizație cu sediul în zonele tribale situate de-a lungul frontierei dintre Afganistan și Pakistan. Data desemnării menționată la articolul 2a alineatul (4) litera (b): 21.10.2010.”

                  4.

                  Mențiunea „Khalifa Muhammad Turki Al-Subaiy [alias (a) Khalifa Mohd Turki Alsubaie; (b) Khalifa Mohd Turki al-Subaie; (c) Khalifa Al-Subayi; (d) Khalifa Turki bin Muhammad bin al-Suaiy]. Data nașterii: 1.1.1965. Locul nașterii: Doha, Qatar. Cetățenie: qatareză. Pașaport nr.: 00685868 (eliberat la Doha la 5.2.2006 și expirat la data de 4.2.2010). Carte de identitate numărul: 26563400140 (Qatar). Adresă: Doha, Qatar. Alte informații: numele mamei este Hamdah Ahmad Haidoos. Data desemnării menționată la articolul 2a alineatul (4) litera (b): 10.10.2008.” de la rubrica „Persoane fizice” se înlocuiește cu următorul text:
                  „Khalifa Muhammad Turki Al-Subaiy [alias: (a) Khalifa Mohd Turki Alsubaie; (b) Khalifa Mohd Turki al-Subaie; (c) Khalifa Al-Subayi; (d) Khalifa Turki bin Muhammad bin al-Suaiy; (e) Abu Mohammed al-Qatari; (f) Katrina]. Data nașterii: 1.1.1965. Locul nașterii: Doha, Qatar. Cetățenie: qatariană. Pașaport nr.: 00685868 (eliberat la Doha la 5.2.2006, expiră la 4.2.2011). Număr carte de identitate: 26563400140 (Qatar). Adresă: Doha, Qatar. Alte informații: numele mamei este Hamdah Ahmad Haidoos. Data desemnării menționată la articolul 2a alineatul (4) litera (b): 10.10.2008.”


title: Regulamentul de punere în aplicare (UE) 2016/1135 al Comisiei din 12 iulie 2016 de stabilire a valorilor forfetare de import pentru fixarea prețului de intrare pentru anumite fructe și legume

text:
               13.7.2016

               RO

               Jurnalul Oficial al Uniunii Europene

               L 188/19

         REGULAMENTUL DE PUNERE ÎN APLICARE (UE) 2016/1135 AL COMISIEI
   din 12 iulie 2016
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 iulie 2016.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  JO L 157, 15.6.2011, p. 1.

      ANEXĂ

         Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  MA

                  174,2

                  ZZ

                  174,2

                  0709 93 10

                  TR

                  135,5

                  ZZ

                  135,5

                  0805 50 10

                  AR

                  181,7

                  BO

                  217,8

                  CL

                  151,2

                  TR

                  134,0

                  UY

                  167,2

                  ZA

                  148,9

                  ZZ

                  166,8

                  0808 10 80

                  AR

                  161,4

                  BR

                  101,8

                  CL

                  129,1

                  CN

                  102,6

                  NZ

                  147,6

                  ZA

                  104,1

                  ZZ

                  124,4

                  0808 30 90

                  AR

                  121,5

                  CL

                  118,9

                  CN

                  91,9

                  NZ

                  154,1

                  ZA

                  121,8

                  ZZ

                  121,6

                  0809 10 00

                  TR

                  197,0

                  ZZ

                  197,0

                  0809 29 00

                  TR

                  289,0

                  ZZ

                  289,0

         (1)  Nomenclatura țărilor stabilită prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7). Codul „ZZ” desemnează „alte origini”.